লুই কান
লুই ইসাডোর কান বা সংক্ষেপে লুই আই. কান (জন্ম ইটযে-লেইব শ্মুইলোস্কি-তে) (ফেব্রুয়ারি ২০, ১৯০১ - মার্চ ১৭, ১৯৭৪) একজন বিশ্ববিখ্যাত মার্কিন স্থপতি যিনি এস্তোনীয় ইহুদী বংশোদ্ভূত। ফিলাডেলফিয়ার বিভিন্ন স্থাপত্য অফিসে দীর্ঘদিন কাজ করার পর তিনি ১৯৩৫ সালে নিজস্ব স্থাপত্যচর্চা শুরু করেন। ১৯৪৭ থেকে ১৯৫৭ সাল পর্যন্ত তিনি স্থাপত্যচর্চার পাশাপাশি ইয়েল বিশ্ববিদ্যালয়ের একজন নকশা বিচারক ও অধ্যাপক হিসেবে দায়িত্ব পালন করেন। ১৯৫৭ সাল থেকে তার মৃত্যুর আগ পর্যন্ত তিনি পেনসিলভেনিয়া বিশ্ববিদ্যালয়ের অধ্যাপক হিসাবে কর্মরত ছিলেন। তিনি মূলত আমেরিকার ফিলাডেলফিয়া আর পেনসিলভানিয়ায় স্থাপত্য চর্চা করেছিলেন। বাংলাদেশের জাতীয় সংসদ ভবন তার একটি বিখ্যাত কীর্তি।